116-jarige non oorleef Covid-19Lucile Randon (Foto: https://gerontology.wikia.org/) Die wêreld is in rep en roer oor ŉ Franse vrou wat net voor haar 117de verjaardag haar stryd teen Covid-19 oorwin het. Lucile Randon, ŉ Rooms-Katolieke non wat ook suster André heet, is tans die tweede oudste persoon ter wêreld en die oudste in Europa. BBC berig Randon het op 16 Januarie positief vir die virus getoets. Sy het haarself van haar mede-inwoners in die Sainte Catherine Labouré-aftreeoord in Toulon, Suid-Frankryk, geïsoleer, maar geen simptome getoon nie. Dokters het vandeesweek bevestig dat Randon genees is en nóú kan sy uitsien om haar 117de verjaardag Donderdag saam met haar geliefdes te vier. Randon het aan Var-Matin, ŉ Franse koerant, gesê sy het nie eens geweet dat sy die virus het nie. David Tavella, woordvoerder van die aftreeoord, sê Randon het nie ’n greintjie vrees vir die virus getoon nie. “Sy was meer besorgd oor die ander inwoners se welstand,” het Tavella vertel. Randon het aan BFM, ŉ Franse radiostasie, erken dat sy nie bang is om te sterf nie. “Ek is bly om nog met julle te wees, maar ek wil graag elders wees – by my ouboet, my oupa en my ouma,” het sy oor die radio gesê. Randon is blind en gebruik ŉ rolstoel. Volgens berigte in Time en ABC News het 81 van die 88 inwoners in die aftreeoord positief vir die virus getoets. Tien van hierdie inwoners was nie so gelukkig soos Randon om te oorleef nie. Randon is op 11 Februarie 1904 gebore. Sy het in 1944 by ŉ Rooms-Katolieke orde vir liefdadigheid aangesluit en staan sedertdien bekend as suster André.